text: mannagryn
  
  publiceret: 2023-01-12 10:29:11+01:00
  Mannagryn er gryn, som i dag fremstilles ved afpudsning i møllerier af de ydre lag af hårde hvedekerner.
  Mannagryn anvendes til mannagrynsgrød, ofte blot kaldet mannagrød, og i desserter.
  Oprindeligt betegnede mannagryn de tørrede frø af den art af slægten sødgræs, der benævnes Manna-Sødgræs (Glyceria fluitans ). Manna-Sødgræs bliver op til en meter høj og vokser almindeligt i Danmark på våd, næringsfattig, dyndet bund langs sø- og vandløbsbredder, i grøfter og skovsumpe og ved kilder. Manna-Sødgræs blomstrer i juni til juli.
  De modne frø af manna-sødgræs har en behagelig sød mandelagtig smag og blev indsamlet i bondesamfundene, ofte efter at søer og vandløb var isbelagt.
  Tidligere blev Manna-Sødgræs dyrket på Falster og Lolland og var en vigtig afgrøde i Baltikum.